ΓΡΑΠΤΗ ΕΡΩΤΗΣΗ E-0031/03

υποβολή: Charles Tannock (PPE-DE) προς την Επιτροπή

(21 Ιανουαρίου 2003)

Θέμα: Οικονομική βοήθεια στη Λευκορωσία και την Ουκρανία στο πλαίσιο της προσπάθειας περιορισμού του κύματος παράνομων μεταναστών μέσω των χωρών αυτών στην Ευρωπαϊκή Ένωση

Μεγάλος αριθμός παράνομων μεταναστών κρατείται σήμερα στο έδαφος της Λευκορωσίας και της Ουκρανίας επειδή επιχείρησε να χρησιμοποιήσει τις χώρες αυτές ως πύλη εισόδου στην Ευρωπαϊκή Ένωση.

Είναι σαφές πως η Ευρωπαϊκή Ένωση έχει συμφέρον, παρά τις πολιτικές της διαφορές, να συνεργαστεί με αυτές τις χώρες προκειμένου να σταθεροποιήσει και στη συνέχεια να περιορίσει το κύμα των παράνομων μεταναστών που διέρχονται από τα εδάφη των χωρών αυτών. Τι σχεδιάζει επομένως η Ευρωπαϊκή Ένωση για τη χορήγηση επιπλέον οικονομικής και τεχνικής βοήθειας προκειμένου να επιτευχθεί αυτός ο στόχος· Ιδιαιτέρως, οι κυβερνήσεις των χωρών αυτών έχουν ζητήσει οικονομική ενίσχυση για να βελτιώσουν τον έλεγχο και την παρακολούθηση των ανατολικών τους συνόρων με τη Ρωσική Ομοσπονδία και να αντιμετωπίσουν το κόστος της προσωρινής στέγασης των μεταναστών αυτών στους χώρους κράτησης καθώς επίσης το κόστος ενδεχόμενου επαναπατρισμού τους στις χώρες καταγωγής τους. Από 1ης Μαΐου 2004, αυτά τα δυο γειτονικά κράτη πρόκειται να μοιραστούν μεγάλα κοινά σύνορα με την ΕΕ και τη ζώνη του Σένγκεν.

Η Επιτροπή αναγνωρίζει πως αυτά τα κύματα μεταναστών επιβαρύνουν πολύ τους εθνικούς προϋπολογισμούς των δυο αυτών κρατών και, αν η κατάσταση δεν ελεγχθεί, θα μπορούσε να οδηγήσει σε μεγαλύτερο ακόμα κύμα παράνομων μεταναστών στην ΕΕ, και ότι συνεπώς το κοινό συμφέρον επιβάλλει να βοηθηθούν οι χώρες αυτές στην προσπάθειά τους να λύσουν τα προβλήματά τους σε αυτήν την περιοχή·

Απάντηση του κ. Patten εξ ονόματος της Επιτροπής

(28 Φεβρουαρίου 2003)

Η Επιτροπή έχει επίγνωση του προβλήματος που έχει δημιουργηθεί από τα κύματα παράνομης μετανάστευσης μέσω Ουκρανίας και Λευκορωσίας. Η Επιτροπή στηρίζει ήδη την Ουκρανία και τη Λευκορωσία στις προσπάθειές τους να αντιμετωπίσουν το πρόβλημα αυτό.

Η Ένωση έχει καταρτίσει ένα συνολικό σχέδιο δράσης στον τομέα της δικαιοσύνης και των εσωτερικώνποθέσεων με την Ουκρανία. Για τηνλοποίηση του σχεδίου αυτού χορηγείται βοήθεια μέσω του προγράμματος Tacis, προϋπολογισμού ύψους 45 εκατ. ευρώ περίπου για την περίοδο 2001-2003. Σχεδόν το ένα τρίτο των χρηματοδοτικών αυτών πόρων χρησιμοποιείται για την καταπολέμηση της παράνομης μετανάστευσης. Επίσης, περιλαμβάνεται βοήθεια για βελτιώσεις στα ανατολικά σύνορα της Ουκρανίας. Για την περίοδο 2004-2006 προβλέπεται περαιτέρω βοήθεια, συμπεριλαμβανομένων και ενισχύσεων για χώρους κράτησης.

Η Επιτροπή έλαβε εντολή από το Συμβούλιο να διαπραγματευτεί με την Ουκρανία μια κοινοτική συμφωνία επανεισδοχής (Ιούνιος 2002). Ο πρώτος γύρος διαπραγματεύσεων πραγματοποιήθηκε στο Κίεβο στις 18 Νοεμβρίου 2002.

Η Επιτροπή πρεσβεύει ότι η Λευκορωσία θα μπορούσε να καταβάλει περισσότερες προσπάθειες προκειμένου να ενισχύσει τη διαχείριση των συνόρων της. Λόγω της έλλειψης προσπαθειών εκ μέρους της Λευκορωσίας στα σύνορά της με τη Λετονία και τη Λιθουανία, οι πόροι του Tacis χρησιμοποιήθηκαν για οριοθέτηση. Δεδομένου ότι η Λευκορωσία και η Ρωσία συμφώνησαν να μην εγκαθιδρύσουν μεθοριακούς λιμένες και κατάλληλους ελέγχους στα κοινά τους σύνορα, οι παράνομοι μετανάστες εισέρχονται εύκολα στη Λευκορωσία και συνεχίζουν στο έδαφος της Ένωσης.

Για την περίοδο 2000-2003 εφαρμόζονται έργα με σκοπό την καλύτερη διαχείριση των θεμάτων στον τομέα του ασύλου, ύψους 5 εκατ. ευρώ, ενώ για τηνποδομή των δυτικών συνόρων έχουν χορηγηθεί περίπου 20 εκατ. ευρώ.

Λόγω των ανοικτών συνόρων με τη Ρωσία και της έλλειψης ομαλών σχέσεων με τη Λευκορωσία, οι προοπτικές αύξησης της χρηματοδότησης είναι περιορισμένες. Εν πάση περιπτώσει, η χρηματοδότηση αυτή θα συνέβαλε μόνο στην επίλυση του προβλήματος των μεταναστευτικών κυμάτων στα δυτικά σύνορα της Λευκορωσίας.

Στο πλαίσιο της συμφωνίας συνεργασίας με την Ουκρανία θα εξεταστεί η δυνατότητα καταμερισμού της επιβάρυνσης.